El Cinema Tívoli presenta una cartellera amb propostes de cinema familiar, cinema valencià, i cinema d’acció, per als primers dies de maig
2025-07-24

El primer cap de setmana de maig, amb festiu inclòs i pont per als més afortunats i afortunades, arriba carregat de propostes cinematogràfiques per a tots els públics al Cinema Tívoli de Burjassot. La cartellera combina cinema familiar, acció trepidant i cinema de factura valenciana, que s’enriquirà amb la presència de destacades professionals de l’audiovisual valencià.

La pel·lícula Minecraft, basada en l’exitós videojoc que ha conquistat a milions de jugadors en el món, trasllada a la pantalla gran una història d’aventures plena d’imaginació, on el món cúbic del joc cobra vida. Es projectarà el dijous 1 de maig a les 17.00 hores, el divendres 2 a les 18.00 hores, el dissabte 3 a les 17.00 hores i el diumenge 4 a les 17.00 hores.

En el marc del suport al cinema valencià amb el qual està compromés el cinema local, el Tívoli projectarà La buena letra, una producció dirigida per Celia Rico que adapta la novel·la homònima de Rafael Chirbes. Mereixedora del Premi Especial del Jurat en el Festival de Màlaga, la pel·lícula, protagonitzada per Loreto Mauleón i Enric Auquer, està ambientada en plena postguerra espanyola, i retrata la vida d’una dona marcada pel silenci, el dolor i la lluita per preservar la seua dignitat, enmig de les tensions socials de l’època. La pel·lícula, que es va projectar a Burjassot el passat 29 d’abril emmarcada en el projecte Viridiana, podrà veure’s novament en el Tívoli el dijous 1 a les 19.30 hores i el divendres 2 a les 20.15 hores.

L’acció aterrarà amb força a la sala fosca de Burjassot de la mà de El contable 2, seqüela de l’exitós thriller protagonitzat per Ben Affleck en el paper de Christian Wolff, un comptable amb habilitats extraordinàries per a les matemàtiques, i també per al combat. En este nou lliurament, el protagonista es veu embolicat en una perillosa conspiració internacional. Les sessions estan programades per al divendres 2 i el dissabte 3 a les 22.30 hores, i el diumenge 4 de maig, a les 19.30 h.

La vesprada del dissabte 3 de maig quedarà reservada per al Cine Club Tívoli que, sessió a sessió, es compromet amb la promoció del cinema valencià i en valencià. A les 19.30 h, arriba Les vacances de Mara, una pel·lícula que explora la història d’una jove que, després de retrobar-se fugaçment amb una antiga amiga, decideix ocupar la seua casa en absència d’esta i suplantar la seua identitat durant uns dies. La producció valenciana, dirigida per Elena Escura, es presentarà en una sessió que es completarà i enriquirà amb un col·loqui posterior amb el públic, protagonitzada per la pròpia directora, la productora Giovanna Ribes i la distribuïdora Deborah Micheletti. Una nova aposta del Cinema Tívoli pel cinema d’autor i en llengua valenciana.

Les entrades per a gaudir de les estrenes més actuals al cinema de Burjassot, poden adquirir-se en la pàgina web del Cinema Tívoli o presencialment, en la taquilla, des de mitja hora abans de l’inici de cada projecció.